
Лъахэм къэзыгъэзэжхэм къахохъуэ
Абхъаз. Хэкум къэзыгъэзэжхэр нэгъабэ елъытауэ 2013 гъэм процент 60-кIэ нэхъыбэ хъуащ.
РепатриацэмкIэ къэрал комитетым и унафэщI Джопуа Хрипс къызэри-гъэлъагъуэмкIэ, 1993 гъэм щыщIэдзауэ нобэ къэсыху я лъахэгъу 7 532-рэ адэжь хэкум щетIысэхыжащ. ЗэкIэ гугъуехьхэр нэхъ зыпыщIар Сирием къикIыжахэр псэупIэкIэ къызэгъэпэщынырщ. Ахэр хьэщIэщхэмрэ санаторэхэмрэ щыпсэуным мылъкушхуэ токIуадэ — мы гъэм и накъыгъэ лъандэрэ сом мелуани 117-м щIигъу ихьащ. Джопуа Хрипс къызэрыхигъэщамкIэ, Сыхъум къалэ и Новэ щIыпIэм дэт общежитыр зэфIагъэувэжынурэ, лъахэм къэзыгъэзэжахэр пIалъэкIэ абы щIагъэзэгъэнущ.
Гал щIыналъэм и властхэм мы гъэм и фокIадэм и 1-м ирихьэлIэу зэхуахьэсри къэзыгъэзэжа сабийхэм я адэ-анэхэм сом мин 420-рэ Iэрагъэхьащ. АфоныщIэ щекIуэкIа апхуэдэ псапащIэ Iуэхум сом мин 720-рэ щызэхуахьэсри, цIыкIухэр школым хуэгъэхьэзырыным трагъэкIуэдащ.
Iэщ гъэхъуным зрагъэужь
Къэрэшей-Шэрджэс. Iэщ гъэхъуным елэжь унагъуэ фермэхэм зрагъэужьынымкIэ республикэм и фермер 90-м 2013 гъэм сом мелуан 31-рэ гранту иратащ.
Iэщ гъэхъуным елэжь унагъуэ фермэхэм республикэм зыщегъэужьынымкIэ 2012 — 2014 гъэхэм тещIыхьа программэм ипкъ иткIэ, грантыр зыIэрыхьэхэм хагъэхъуащ. Апхуэдэ дэIэпыкъуныгъэр зылъысхэм хиубыдащ мэкъумэш хозяйствэр IэнатIэкIэ къызэзыгъэпэщыф фермер хозяйствэхэр.
Грантыр зыIэрыгъэхьэнымкIэ программэр къызэрыхалъхьэрэ зэпеуэм фермер хозяйствэ 300-м щIигъу хэтати, 125-м къэрал дэIэпыкъуныгъэу сом мелуан 44,7-рэ яIэрыхьащ. Ар трагъэкIуэдащ Iэщышхуэ, мэл, бжэн, мэкъумэш техникэ къэщэхуным, нэгъуэщIхэми. ЛэжьыгъэкIэ цIыху 253-рэ къызэрагъэпэщащ.
«Олимпиадэ хужь»
Адыгей. Сташ Юрий игъэхьэзыращ «Олимпиадэ хужь» кIэстум коллекцэщIэ. 2014 гъэм и щIымахуэм Сочэ щекIуэкIыну зэхьэзэхуэм хиубыдэу абы ахэр игъэлъэгъуэну и мурадщ.
«Фыщт» зыфIища япэ бостейр Сочэ дэт стадионыщIэмрэ Iуащхьэ цIэрыIуэмрэ я щIыхькIэ игъэхьэзыращ. Абы ирихьэлIа пкъыгъуэхэр, щIыIум деж щыщIэдзауэ бостейр зыщыгъыну манекеным нэс, IэрыщIщ. «Амазонкэ» фащэм мылымрэ уэсымрэ къэзыгъэлъагъуэ дыжьын Iуданэ куэд щызэхэухуэнащ. Бостейм къытощ олимп мафIэр зыхь Iэр.
УЭРДОКЪУЭ Женя.
